CELEX: 32007H0196
Language: el
Date: 2007-03-28 00:00:00
Title: Σύσταση της Επιτροπής, της 28ης Μαρτίου 2007 , σχετικά με την παρακολούθηση της παρουσίας φουρανίου στα τρόφιμα (Κείμενο που παρουσιάζει ενδιαφέρον για τον ΕΟΧ )

29.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 88/56
            
         
      ΣΫΣΤΑΣΗ ΤΗΣ ΕΠΙΤΡΟΠΉΣ
   
   της 28ης Μαρτίου 2007
   σχετικά με την παρακολούθηση της παρουσίας φουρανίου στα τρόφιμα
   (Κείμενο που παρουσιάζει ενδιαφέρον για τον ΕΟΧ)
   (2007/196/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,
   Εκτιμώντας τα ακόλουθα:
   
               (1)
            
            
               Τον Μάιο του 2004 η Αμερικανική Υπηρεσία Τροφίμων και Φαρμάκων (FDA) δημοσίευσε τα αποτελέσματα έρευνας σχετικά με την παρουσία φουρανίου σε προϊόντα τα οποία υποβάλλονται σε θερμική επεξεργασία. Διαφορετικά επίπεδα φουρανίου εντοπίστηκαν σε πολλά είδη τροφίμων (π.χ. τρόφιμα σε κονσέρβες και βάζα, βρεφικές τροφές, καφές, σούπες και σάλτσες κ.λπ.).
            
         
               (2)
            
            
               Η επιστημονική ομάδα της Ευρωπαϊκής Αρχής για την Ασφάλεια των Τροφίμων (EFSA) για τις ουσίες που επιμολύνουν τα τρόφιμα στην αλυσίδα τροφίμων εκτίμησε ότι τα αποτελέσματα αυτά αποτελούσαν επείγον θέμα και συνέταξε επιστημονική έκθεση σχετικά με το φουράνιο στα τρόφιμα στις 7 Δεκεμβρίου 2004.
            
         
               (3)
            
            
               Στην εν λόγω έκθεση, η EFSA κατέληξε στο συμπέρασμα ότι από τα έως τότε διαθέσιμα στοιχεία φαίνεται πως υπάρχει σχετικά μικρή διαφορά μεταξύ της πιθανής έκθεσης του ανθρώπου και των δόσεων που προκαλούν καρκινογόνο δράση στα πειραματόζωα και ότι μια αξιόπιστη εκτίμηση του κινδύνου θα απαιτούσε περισσότερα στοιχεία σχετικά με την τοξικότητα και την έκθεση.
            
         
               (4)
            
            
               Είναι αναγκαίο να συγκεντρωθούν αξιόπιστα στοιχεία από όλη την Ευρωπαϊκή Κοινότητα όσον αφορά στα επίπεδα φουρανίου στη θερμική επεξεργασία των τροφίμων για να μπορέσει η EFSA να πραγματοποιήσει αξιόπιστη εκτίμηση του κινδύνου. Ειδική έμφαση πρέπει να δοθεί στη συγκέντρωση στοιχείων για τα έτη 2007 και 2008. Μετά από αυτά, η συγκέντρωση των στοιχείων μπορεί να συνεχιστεί σε κανονική βάση.
            
         
               (5)
            
            
               Πρέπει να συγκεντρωθούν στοιχεία σχετικά με τα τρόφιμα που διατίθενται στο εμπόριο όπως αγοράζονται, ανεξάρτητα από την περαιτέρω παρασκευή τους (π.χ. αλεσμένος καφές, χυμοί, προϊόντα σε βάζα και κονσέρβες που δεν ζεσταίνονται για να καταναλωθούν), καθώς και με τα τρόφιμα που διατίθενται στο εμπόριο όπως καταναλώνονται μετά την περαιτέρω παρασκευή τους με ανάλυση στο εργαστήριο (π.χ. βρασμένος καφές, ζεσταμένα προϊόντα σε κονσέρβες και βάζα πριν από την κατανάλωσή τους). Στην τελευταία περίπτωση η παρασκευή πρέπει να γίνεται σύμφωνα με τις οδηγίες που υπάρχουν στην ετικέτα, εάν υπάρχουν. Τα τρόφιμα που παρασκευάζονται στο σπίτι με φρέσκα συστατικά (π.χ. σούπα λαχανικών που παρασκευάζεται από φρέσκα λαχανικά, σπιτικό ιρλανδέζικο στιφάδο) δεν υποβάλλονται σ’ αυτό το πρόγραμμα παρακολούθησης, επειδή οι επιπτώσεις της οικιακής μαγειρικής στα επίπεδα φουρανίου στα τρόφιμα μπορούν να διερευνηθούν καλύτερα στο πλαίσιο ενός ερευνητικού προγράμματος.
            
         
               (6)
            
            
               Για να εξασφαλιστεί ότι τα δείγματα είναι αντιπροσωπευτικά της παρτίδας στην οποία πραγματοποιείται η δειγματοληψία, πρέπει να τηρούνται οι διαδικασίες δειγματοληψίας που ορίζονται στο μέρος Β του παραρτήματος του κανονισμού (ΕΚ) αριθ. 333/2007 της Επιτροπής, της 28ης Μαρτίου 2007, σχετικά με τις μεθόδους δειγματοληψίας και ανάλυσης για τον επίσημο έλεγχο των συγκεντρώσεων μολύβδου, καδμίου, υδραργύρου, ανόργανου κασσίτερου, 3-MCPD και βενζο(a)πυρένιου στα τρόφιμα (1). Η ανάλυση των δειγμάτων πραγματοποιείται σύμφωνα με τα σημεία 1 και 2 του παραρτήματος ΙΙΙ του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2).
            
         
               (7)
            
            
               Είναι σημαντικό τα αποτελέσματα των αναλύσεων και τα συγκεκριμένα συμπληρωματικά στοιχεία που απαιτούνται για την αξιολόγηση των αποτελεσμάτων να υποβάλλονται σε τακτική βάση στην EFSA. Η μορφή με την οποία υποβάλλονται τα στοιχεία αυτά καθορίζεται από την EFSA. Η συγκέντρωση των στοιχείων σε μια βάση δεδομένων εξασφαλίζεται από την EFSA,
            
         ΣΥΝΙΣΤΑ:
   
               1)
            
            
               Τα κράτη μέλη κατά τη διάρκεια των ετών 2007 και 2008 να ελέγχουν την παρουσία φουρανίου σε τρόφιμα που έχουν υποστεί θερμική επεξεργασία. Ο έλεγχος αυτός πρέπει να περιλαμβάνει τρόφιμα που διατίθενται στο εμπόριο όπως αγοράζονται ανεξάρτητα από την περαιτέρω παρασκευή τους (3) καθώς και τρόφιμα που διατίθενται στο εμπόριο τα οποία αναλύονται όπως καταναλώνονται μετά την περαιτέρω παρασκευή τους στο εργαστήριο (4).
            
         
               2)
            
            
               Τα κράτη μέλη παρέχουν σε τακτική βάση στην EFSA τα αποτελέσματα του ελέγχου και τα στοιχεία που απαιτούνται στη μορφή που καθορίζει η EFSA.
            
         
               3)
            
            
               Τα κράτη μέλη τηρούν τις διαδικασίες δειγματοληψίας που καθορίζονται στο μέρος Β του παραρτήματος του κανονισμού (ΕΚ) αριθ. 333/2007 ώστε να εξασφαλίζεται ότι τα δείγματα είναι αντιπροσωπευτικά της παρτίδας στην οποία πραγματοποιείται η δειγματοληψία. Η προετοιμασία των δειγμάτων πριν από την ανάλυση γίνεται με την απαραίτητη φροντίδα ώστε να εξασφαλίζεται ότι δεν μεταβάλλεται το περιεχόμενο των δειγμάτων σε φουράνιο.
            
         
               4)
            
            
               Τα κράτη μέλη διενεργούν την ανάλυση του φουρανίου σύμφωνα με τα σημεία 1 και 2 του παραρτήματος ΙΙΙ του κανονισμού (ΕΚ) αριθ. 882/2004.
            
         
      Βρυξέλλες, 28 Μαρτίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  Βλέπε σελίδα 29 της παρούσας Επίσημης Εφημερίδας.
   
      (2)  ΕΕ L 165 της 30.4.2004, σ. 1. Διορθώθηκε στην ΕΕ L 191 της 28.5.2004, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1791/2006 του Συμβουλίου (ΕΕ L 363 της 20.12.2006, σ. 1).
   
      (3)  Τρόφιμα που διατίθενται στο εμπόριο όπως αγοράζονται ανεξάρτητα από την περαιτέρω παρασκευή τους, π.χ. αλεσμένος καφές, χυμοί, βάζα και κονσέρβες που δεν ζεσταίνονται πριν καταναλωθούν.
   
      (4)  Τρόφιμα που διατίθενται στο εμπόριο που αναλύονται όπως καταναλώνονται μετά την περαιτέρω παρασκευή τους στο εργαστήριο: π.χ. βρασμένος καφές, προϊόντα σε κονσέρβες και βάζα που ζεσταίνονται πριν να καταναλωθούν. Η παρασκευή πρέπει να γίνεται σύμφωνα με τις οδηγίες που αναφέρονται στην ετικέτα, εάν υπάρχουν. Τα τρόφιμα που παρασκευάζονται στο σπίτι με φρέσκα συστατικά (π.χ. σούπα λαχανικών που παρασκευάζεται από φρέσκα λαχανικά, σπιτικό ιρλανδέζικο στιφάδο) δεν πρέπει να υποβληθούν σ’ αυτό το πρόγραμμα ελέγχου.